โชว์ฐานะเงินคงคลังปึ้ก
คลังโชว์งบปี 2559 ตุนเงินคงคลังทะลุ 4.4 แสนล้าน พร้อมเดินหน้ากระตุ้นเศรษฐกิจตามนโยบายรัฐ
21 ต.ค. 2559

คลังโชว์งบปี 2559 ตุนเงินคงคลังทะลุ 4.4 แสนล้าน พร้อมเดินหน้ากระตุ้นเศรษฐกิจตามนโยบายรัฐ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาล ตามระบบกระแสเงินสดประจำปีงบ ประมาณ 2559 รัฐบาลมีรายได้ 2.41 ล้านล้านบาท ขณะที่การเบิกจ่ายเงินงบ ประมาณมีจำนวน 2.8 ล้านล้านบาท ทั้งนี้ รัฐบาลได้กู้เงินเพื่อชดเชยการขาดดุล 3.9 แสนล้านบาท ส่งผลให้เงินคงคลัง ณ สิ้นเดือน ก.ย. 2559 มีจำนวน 4.41 แสนล้านบาท
นายกฤษฎา กล่าวว่า ฐานะการคลังในปีงบประมาณ 2559 ยังมีความเข้มแข็ง โดยมีระดับเงินคงคลังที่มากกว่า 4 แสนล้านบาท ซึ่งจะเป็นปัจจัยสนับสนุนต่อการดำเนินนโยบายการคลังของรัฐบาลในการสนับสนุนการขยายตัวทางเศรษฐกิจระยะต่อไป
อย่างไรก็ดี สำหรับฐานะการคลังปี 2559 มีรายได้ 2.41 แสนล้านบาท สูงกว่าช่วงเดียวกันปีที่แล้ว 2.04 แสนล้านบาท คิดเป็น 9.3% ซึ่งมีสาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 เมกะเฮิรตซ์ (4จี) การจัดเก็บภาษีน้ำมันที่สูงกว่าช่วงเดียวกันปีที่แล้ว และการรับรู้เงินส่วนเกินจากการจำหน่ายพันธบัตรเป็นรายได้ ส่วนรายจ่ายรัฐบาล รัฐบาลมีการเบิกจ่ายเงินงบประมาณจำนวนทั้งสิ้น 2.8 ล้านล้านบาท สูงกว่าช่วงเดียวกันปีที่แล้ว 2.05 แสนล้านบาท คิดเป็น 7.9%
ขณะที่ดุลการคลังรัฐบาลตามระบบกระแสเงินสด รัฐบาลขาดดุล 3.74 แสนล้านบาท เป็นการขาดดุลเงินงบประมาณ 3.95 แสนล้านบาท และการเกินดุลเงินนอกงบประมาณ 2.09 หมื่นล้านบาท ซึ่งมีสาเหตุหลักมาจากรายรับจากการชดใช้เงินคงคลัง 2.18 หมื่นล้านบาท โดยรัฐบาลได้บริหารเงินสดให้สอดคล้องกับความต้อง การใช้เงินโดยการกู้เงินเพื่อชดเชยการขาดดุล 3.9 แสนล้านบาท